recursal/SuperWikiNEXT-32B huggingface dataset:
**דג טיגריס ויטטוס** (שם מדעי: *Hydrocynus vittatus*) הוא מין של דג טורף ממחלקת מקריני סנפיר מסדרת החריתאים ומשפחת האלסטיים החי באגני מים מתוקים טרופיים במרכז אפריקה. הדג לרוב ניזון מדגים, אך הוא גם נצפה קופץ מן המים ותופס סנוניות עפות.

מראה
----

דג הטיגריס הוא בצבע כסוף, עם פסים דקים שחורים לאורך גופו הארוך, וסנפירים גבוהים ואדומים. ראשו גדול ושיניו גדולות וחדות, לדג הטיגריס שמונה שיניים בכל לסת. שיניו החדות והנוקשיות משמשות לתפיסה וחתיכת הטרף. הדג מחליף את שיניו גם בלסת העליונה וגם בלסת התחתונה באופן סדיר. זכרי דג הטיגריס גדולים בממוצע מן הנקבות, והם מגיעים לאורך מרבי של 105 ס"מ. דג זה הוא אחד מהגדולים בבני סדרתו, אך הוא קטן מעט מקרובו דג טיגריס גולייתי. דג הטיגריס מגיעים למשקל מרבי של כ 28 ק"ג.

תפוצה
-----

הדג נפוץ בנהרות הבאים: נהר ניז'ר, נהר בנו(אנ'), נהר וומה(אנ'), נהר סנגל, הנילוס, נהר אומו, נהר קונגו, נהר לופירה(אנ'), נהר לואלבה, נהר לואפולה(אנ'), נהר זמבזי, נהר לימפופו, נהר רובומה(אנ'), נהר שירה(אנ') ונהר וואמי(אנ'). כמו כן הדג נפוץ באגמים הבאים: אגם בנגוואולו(אנ'), אגם מוורו(אנ'), אגם טנגניקה, אגם אופמבה(אנ'), אגם רוקווה(אנ') ונהר מלגרסי. דג הטיגריס מצוי גם באגן אוקוונגו, באזורי חוף נמוכים בדרום נהר פונגולה(אנ'), ובאגם המלאכותי אגם קריבה(אנ').

חשיבות אקולוגית
---------------

דגי טיגריס הם מקור מזון והכנסה חשוב לתושבים המקומיים. הם מספקים מקור חלבון טבעי, ומושכים תיירים שבאים לדוג אותם לפנאי או כחלק מתחרויות דייג. בגלל חשיבותם האקולוגית והכלכלית, דגי הטיגריס נחקרים בהרחבה על ידי קבוצות שימור וחוקרים מאוניברסיטאות.

סביבת מחיה
----------

דגי הטיגריס חיים בעיקר בתחתית מקור מים מתוקים גדול כמו נהר או אגם. במהלך היום הם נמצאים בעיקר קרוב לפני המים, ובלילות הם מצויים יותר בקרבת הקרקעית. הם משגשגים במים עם הרבה חמצן, ובאזורים חמים.

מאפיינים
--------

זהו צייד רב כוח הניזון בעיקר מדגים אחרים כמו הסרדין האנדמי לטנקניקה *Limnothrissa miodon* ועוד דגים כמו אמנוניים, קברנוניים, שפמנונאים וקרפיוניים. דג זה תועד גם קופץ לעבר סנוניות רפתות שעפו מעל הנהר ולוכד אותם. דבר זה מצליח בעיקר במקווי מים רדודים יחסית בהם קל לדג לאתר את הציפורים שמעליו. זהו דג המים המתוקים היחיד, אשר ידוע, שתופס עופות מעופפים.

קישורים חיצוניים
----------------

ויקישיתוף מדיה וקבצים בנושא **דג טיגריס ויטטוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* FB
* ITIS
* NCBI
* GBIF
 |

הערות שוליים
------------

1. ↑  דג טיגריס ויטטוס באתר הרשימה האדומה של IUCN
2. ↑  G. C. O'brien, F. Jacobs, S. W. Evans, N. J. Smit, First observation of African tigerfish Hydrocynus vittatus predating on barn swallows Hirundo rustica in flight, Journal of Fish Biology, ‏2013
3. 1 2  African Tiger Fish, Animal-world: pet and animal information
4. 1 2  N. J. Smit, V. Wepener, W. Vlok, G. M. Wagenaar, Conservation of tigerfish, Hydrocynus vittatus, in the Kruger National Park with the emphasis on establishing the suitability of the water quantity and quality requirements for the Olifants and Luvuvhu rivers, Water Research Commission, ‏ינואר 2013
5. ↑  Hydrocynus vittatus, FishBase, ‏דצמבר 2013
6. ↑  Tigerfish Hydrocynus vittatus, הרשימה האדומה של IUCN, ‏2010
**Mozilla Sunbird** היא תוכנת לוח שנה חופשית חוצת פלטפורמות בקוד פתוח שמפותחת על ידי קרן מוזילה, Sun Microsystems ומתנדבים. Mozilla Sunbird מתוארת בתור "...יישום לוח שנה עצמאי וחוצה פלטפורמות המבוסס על שפת ממשק המשתמש Mozilla XUL." התוכנה הוכרזה ביולי 2003, ומהווה את הגרסה העצמאית של Mozilla Calendar Project. 

בדומה ל-Mozilla Sunbird שהיא תוכנה עצמאית, קיימת גם Lightning שהיא הרחבה מקבילה עבור Mozilla Thunderbird, המספקת תכונות לוח שנה לתוכנת הדואר האלקטרוני.

פיתוח התוכנה הופסק בגרסה 0.9b1 כדי לרכז מאמצים בפיתוח של Lightning.

התרומה של Sun לפרויקט
---------------------

Sun Microsystems תורמת בצורה משמעותית לפרויקט ההרחבה Lightning כדי לספק למשתמשים אלטרנטיבה חופשית ופתוחה ל־Microsoft Office בשילוב עם OpenOffice.org עם Thunderbird/Lightning. ההתמקדות העיקרית של Sun בנוסף לתיקוני באגים כלליים הם תצוגות לוח השנה, תכונות השיתוף ותמיכה ב־Sun Java System Calendar Server. מאחר ששני הפרויקטים מתבססים על אותו בסיס הקוד, כל תרומה לאחד מהם היא תרומה ישירה לאחר.

קישורים חיצוניים
----------------

ויקישיתוף מדיה וקבצים בנושא **Mozilla Sunbird** בוויקישיתוף
* 

* אתר האינטרנט הרשמי של Mozilla Sunbird (באנגלית)
* האתר הרשמי של Sunbird
* בלוג הפיתוח של Sunbird

הערות שוליים
------------

1. ↑  Mozilla contributors list, *Mozilla.org*
2. ↑  The Sunbird Project - Standalone Calendar - הדף הראשי של הפרויקט המתאר את הפרויקט.
3. ↑  Mozilla Sunbird Standalone Calendar Project Launches - MozillaZine Talkback - מאמר ב־MozillaZine המכריז על פרויקט Sunbird
4. ↑  Sunbird 1.0 beta1 Release Notes
5. ↑  Sun Microsystems contributes to Lightning to create a PIM application for OpenOffice.org, Calendar Weblog
6. ↑  Interview On Mozilla Lighting and OpenOffice.org
ילדים משחקים בדג מלוח
**דג מלוח** הוא שמו של משחק ילדים המכונה גם **אחת שתיים שלוש דג מלוח** או **מכשפה מביטה**. בספרו 'הניצוץ', סטיבן קינג מזכיר משחק דומה בשם **רמזור אדום**, שהשוני המהותי היחיד בו הוא שהסופר סופר עד עשר.

חוקי המשחק
----------

לחוקי המשחק מגוון גרסאות, המורכבות כולן משלושה שלבים. בכולן, נבחר אחד המשתתפים לתפקיד "דג מלוח". המשחק מסתיים בכך שנבחר המשתתף שימלא את תפקיד הדג המלוח בסיבוב הבא.

### שלב ראשון

הדג המלוח עומד צמוד לקיר או קו דמיוני. שאר המשתתפים עומדים במרחק כ-10 מטר ממנו, מאחורי קו קבוע מראש. ה"דג המלוח" מסתובב עם הגב למשתתפים, קורא במהירות "1, 2, 3 דג מלוח", ומסתובב חזרה אל המשתתפים. בזמן שהוא קורא, יתר המשתתפים מתקדמים לעברו. כאשר הוא פוקח עיניים הם קופאים במקום. אם הדג המלוח רואה מישהו זז, הוא פוקד עליו לחזור לקו התחלה. מטרתם של המשתתפים להגיע אל הדג המלוח ולגעת בו, או, בגרסה אחרת של המשחק, לגעת בקיר לידו הוא עומד.

גרסה נוספת: לאחר שהדג המלוח מסיים לספור עד שלוש, הוא עובר בין יתר המשתתפים הקפואים על עומדם. הוא משנה את התנוחה בה הם עומדים כרצונו (מפסל בהם). בזמן שגבו מופנה לחלק מן המשתתפים, הם יכולים להתגנב אל קו היעד. כמובן, אם הדג המלוח ראה את המתגנב, עליו לחזור לקו ההתחלה.

יש גם גרסה שבה לאחר שהמשתתפים קופאים במקומם, ה"דג המלוח" ניגש לכמה משתתפים שבחר, ומנסה להצחיק אותם (ברוב המקרים אסור לו לגעת בהם). אם משתתף זז או צחק הוא חוזר לקו ההתחלה המסומן.

### שלב שני

לאחר שהגיע אחד השחקנים אל קו הסיום, אל מולו עומד הדג המלוח, נפתח השלב השני במשחק. גרסאות השלב:

* הדג מספר סיפור, בו משולבות המילים "דג מלוח". במהלך הסיפור עשוי הדג המלוח להטעות את יתר השחקנים, בשלבו מילים דומות לצירוף המילים "דג מלוח" (לדוגמה "דג תפוח"). באומרו מילים אלו, הופך ה"דג המלוח" לתופס במשחק תופסת.
* מספר הסיפור נוגע בכל מילה שהוא אומר במשתתף אחר.

השחקן שבו נוגע "הדג מלוח" בזמן שהוא אומר "מלוח" מתחיל לרדוף אחרי שאר משתתפי המשחק.

### שלב שלישי

* משחק תופסת, מי שנתפס הופך להיות הדג המלוח בסיבוב הבא.
* המשתתפים יכולים להגיע לנקודה מוסכמת מראש ומי שמגיע לשם חסין מהתפיסה באותו סיבוב.

בעולם
-----

גרסאות שונות של המשחק משוחקות ברחבי העולם, בשמות שונים ובשינויים מינוריים בחוקים.

קישורים חיצוניים
----------------

ויקישיתוף מדיה וקבצים בנושא **דג מלוח** בוויקישיתוף
* המשחק "דג מלוח" באתר מחשבה

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 481bb046-f805-4364-ae1b-b11d72957eb6

 |
**יחיאל בנטוב** (נולד ב-5 בפברואר 1930) הוא פעיל התיישבות בנגב, ראש מועצת אופקים לשעבר. בעל השכלה בתחום כלכלה ומינהל.

ביוגרפיה
--------

יחיאל בנטוב נולד במרוקו ב-1930, ועם עלותו ארצה ב-1948, שירת בנח"ל והתיישב בנגב. עד 1955 היה מרכז משק יטבתה, שנה לאחר מכן מרכז אזור הערבה מטעם הסוכנות היהודית. הדריך במושבים מבטחים וביטחה, ועד אמצע שנות ה-60 ריכז ותכנן את הקמת היישובים במסגרת גוש מבטחים וגוש השבלים.

תפקידו הציבורי הראשון באופקים היה מזכיר מועצת הפועלים במקום (1966–1969). מ-1969 החל לכהן כראש מועצה מקומית של אופקים. דאג לטפח את אופקים כעיר גנים, כשהוא עומד בראש מבצע הנטיעות במקום. עמד בראש המועצה בזמן קליטת פליטי וייטנאם בישראל ועשה נפשות בקרב עולים להתיישבותם בעיירה.

דוד בן-גוריון הזכיר את יחיאל בנטוב, במכתב לשר הפיתוח ד"ר דב יוסף, לאחר שנפגש עם בנטוב ביוטבתה ב-1953:

> 
> שמחתי למצוא מרכז המשק, בחור ממרוקו, ששרת בנח"ל ואינו יכול לזוז מהמקום גם אם ייעזב על ידי האחרים. כבר מזמן לא נפגשתי עם חלוץ מעולה כזה. בחור זה הוא תפארת אדם, חלוץ מופתי, ואם כי אני בטוח שלא קרא מעודו גיתה ולא שמע שמו, הריהו איש תרבות במובן העליון של מלה זו! למקום יש עתיד מזהיר שכן בראשו עומד אדם, יחיאל שמו, השקול בעיני כנגד כמה חלקות של נח"ל, ואשר בידיו האמונות והנאמנות אפשר למסור גורל המשק!
> 
> 
> 
> 

עם עוזבו את תפקידו כראש המועצה המקומית אופקים, שמיד לאחר מכן קיבלה מעמד של עיר, עבר לפעילות כיועץ לממסד בנושאי חברה ורווחה וכן בנושאי התיישבות ועיירות פיתוח.

ספרו האוטוביוגרפי נקרא "**ארבעים שנה במדבר**" ובו הוא פורש את קורות פעילותו, יחד עם רעייתו אראלה, שהייתה לצדו לאורך כל התקופה, בנגב בכלל ובאופקים בפרט.


| ראשי ועד המתיישבים, מועצת ועיריית אופקים  |
| --- |
| 

|  |  |  |
| --- | --- | --- |
| **לפני ההכרה  במועצה המקומית** | יעקב שמשוני(ראש מרחבים) | יהודה מרציאנו(ועד מקומי) |
| 1955 | 1955–1958 |
|  |
| **כמועצה מקומית** | דב פרידקין(מועצה ממונה) | משה ביתן | יעקב כהן(ועדה קרואה) | משה מייבסקי(ועדה קרואה ונבחר) | יחיאל בנטוב | אברהם רביבו | יחיאל בנטוב | יאיר חזן |
| מ-1958 | מ-1960 | מ-1961 | מ-1963 | מ-1969 | מ-1978 | מ-1983 | 1989–1993 |
|  |
| **כעירייה** | מיכה הרמן (מועצה / עירייה) | יאיר חזן | אבי אסרף | אריה אזולאי(ועדה קרואה) | צביקה גרינגולד(ועדה קרואה) | איציק דנינו |
| מ-1993 | מ-1998 | מ-2003 | מ-2007 | מ-2008 | 2013–והלאה |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007455275605171
* LCCN: n00049246
* VIAF: 1244755
* WorldCat: lccn-n00049246

 |
מבט קדמי על שרירים מתוויכים בירך ימין

**השריר המתוויך הגדול** (TA: Musculus adductor magnus) הוא הגדול בקבוצת השרירים המקרבים של הירך. כיווץ של השריר המתוויך הגדול מקרב את הירך וגם מניע את הירך לכיוון כיפוף. חלקו האחורי פועל בדומה לשרירי מיתר הברך ומניע את מפרק הירך לכיוון פשיטה.

תיאור
-----

תחילתו של השריר המתוויך הגדול בענף עצם החיק התחתון ובענף עצם השת. תחילת חלקו האחורי של השריר בגבששת השת של עצם השת.

חלקו המרוחק של השריר נאחז לאורך עצם הירך. החל בתל הירך הגדול בחלק העליון של העצם, המשך ברכס הירך שעל גוף העצם ועד גבשושית המתוויך בחלק התחתון של העצם. האחז בחלק העליון ובגוף עצם הירך שמור לחלק המקרב של השריר ואילו בגבשושית המתוויך נאחז החלק האחורי של השריר.

רציפותו של אחז השריר בעצם הירך נקטע באזור רום העלי התיכון של עצם הירך ליצירת פתח המכונה מִבְקַע תְּעָלַת הַמַּתְוִיכִים (Hiatus adductorius). המבקע מאפשר כניסה של כלי דם ועצבים, שנעו דרך תעלת המתוויכים (Canalis adductorius) בירך, אל תוך גומץ בית הברך.

עצבוב
-----

החלק המקרב של השריר המתוויך הגדול מעוצבב על ידי שורשי העצב המותניים השני, השלישי והרביעי (L2, L3, L4) דרך העצב הסותם.

החלק האחורי של השריר מעוצבב על ידי שורש העצב המותני הרביעי (L4) דרך החלק השוקתי של עצב השת.

קישורים חיצוניים
----------------

ויקישיתוף מדיה וקבצים בנושא **השריר המתוויך הגדול** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* TA98: A04.7.02.028

 |
**דג הקשת** (במקור: **Der Regenbogenfisch**) הוא ספר ילדים מאת הסופר השווייצרי מרכוס פיסטר. הספר תורגם ללמעלה מ-60 שפות ומכר מעל 30 מיליון עותקים. הוא זכה ב"פרס כריסטופר לספרות ילדים" ובפרס מועצת הילדים האמריקאית. הספר אף עובד לסדרת טלוויזיה מונפשת.

עלילה
-----

דג הקשת הוא דג בעל קשקשים צבעוניים, נוצצים ומרהיבים. הדגים האחרים מאוד היו מעוניינים להיות בעלי קשקשים כמו שיש לו. יום אחד דג כחול קטן מבקש מדג הקשת אם הוא יכול להביא לו קשקשים בצבע כסף. הוא מסרב בדרך לא מנומסת. הדג הכחול מספר לדגים האחרים שדג הקשת הוא גס רוח ולא נחמד, כתוצאה מכך הדגים לא רוצים לשחק איתו יותר.

חברו כוכב הים מציע לו ללכת לתמנון החכם על מנת לבקש עצה. כשהוא הולך למערה בה גר התמנון התמנון אומר לו שציפה לבואו. הוא מספר לו שהגלים סיפרו לו את סיפורו והוא נותן לו את עצתו שהוא חייב לחלוק עם הדגים האחרים את הקשקשים שלו. הוא אומר לו שהוא עלול כבר לא להיות הדג היפה ביותר, אך עם זאת הוא יילמד איך להיות שמח. דג הקשת אומר שהוא לא יכול לתת למישהו אחר את הקשקשים שהוא אוהב והתמנון נעלם בענן של דיו.

כשדג הקשת פוגש את הדג הכחול הקטן בפעם השנייה הוא נותן לו קשקש בצבע כסף והוא רואה את שמחתו של הדג הכחול, לאחר מכן הוא פוגש את הדגים האחרים מחבורתו ומחלק לכל אחד מהם קשקש, לבסוף לכל לכל אחד מהדגים באוקיינוס יש קשקש כסף נוצץ אחד ודג הקשת מאושר אף על פי שנשאר לו רק קשקש אחד כמו לכולם.

קישורים חיצוניים
----------------

* דג הקשת, באתר אגם הוצאה לאור
* דג הקשת תרגום חדש | צומת ספרים, באתר www.booknet.co.il

|  |  |
| --- | --- |
| בקרת זהויות עריכת הנתון בוויקינתונים | 
* GND: 4469346-1
* LCCN: n2020046738
* VIAF: 196908689
* WorldCat (עם VIAF): 196908689

 |
**דג מידאס** (שם מדעי: ***Amphilophus citrinellus***) הוא מין של דג ממשפחת האמנוניים החי בטבע באמריקה המרכזית במימי נהר סן חואן שבין קוסטה ריקה וניקרגואה. כיום זהו דג פופולרי מאוד לגידול באקווריום.

תיאור
-----

דג זה בעל מבנה כבד והוא מגיע לאורך של 36 ואף 40 ס"מ כשהוא בעל סנפירים רחבים ובולטים, ומצח חזק ובולבוסי הבולט מקדמת הראש ומשמש לנגיחת יריבים. הוא בעל לסתות חזקות ובעל קשקשים כתומים או ורודים עד לבנים כשחלק מהסנפירים בעלי כתמים לבנים. במראהו הדג מזכיר מאוד דג זהב ממשפחת הקרפיוניים. בטבע הדג נפוץ יותר בגווני אפור או חום-זית עם פסים אנכיים רחבים ושחורים לצידיו ולעיתים נמצאים בטבע פרטים ורודים, לבנים, צהובים או כתומים.

זהו דג הבנוי לקרבות ויכול להתמודד נגד אמנוניים אחרים בקרבות על טריטוריה, כך שכדאי לבחור בקפידה את המינים שחולקים איתו את האקווריום. הוא חי במים חמימים והוא שחיין איטי יחסית הניזון כאוכל כל הן מצמחים והן מרכיכות ודגים קטנים יותר.

דג זה נדיר יחסית בטבע אם כי מצב שימורו לא הוערך כדי שלא יבלבל עם מינים שאינם מזוהים מספיק טקסונומית. הוא נפוץ רק בנהרות רחבים טרופיים בקוסטה ריקה וניקרגואה ועל כן הוא עלול להיות בסיכון עם פגיעה בנהרות.

קישורים חיצוניים
----------------

ויקישיתוף מדיה וקבצים בנושא **דג מידאס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* FB
* ITIS
* NCBI
* GBIF
 |

* דג מידאס באתר אקווריום

הערות שוליים
------------

1. ↑  דג מידאס באתר הרשימה האדומה של IUCN
**דג סכין אפריקני** (שם מדעי: *Gymnarchus niloticus*) הוא מין של דג מסדרת הגרום לשונאים והוא הדג היחידי במשפחת ה**גימפנרציים** (Gymnarchidae). זהו דג חשמלי. הוא קרוב משפחה של המורמיריים שכמוהו חיים באפריקה.

מאפיינים
--------

אורכו של דג הסכין עד 1.6 מטרים ומשקלו 19 ק"ג. הוא בעל גוף שטוח ללא סנפירי זנב, אגן וסנפירים אנאליים, והזנב קצר ודק. הסנפיר העליון יוצר "רעמה" לאורך כל הגוף והפה רחב ושטוח. עיני הדג קטנות והוא חש את הסביבה בעיקר בזכות האיבר החשמלי שלו.

הוא נפוץ ברחבי אגמים, נהרות וביצות במרכז ומערב אפריקה. הוא נפוץ בנילוס, אגם טורקאנה, ימת צ'אד, נהר ניזר, נהר וולטה, נהר סנגל ונהר גמביה.

דג זה פעיל בלילה וטורף דגים קטנים יותר אותם הוא משתק בעזרת חשמל בעוצמה חלשה.

קישורים חיצוניים
----------------

ויקישיתוף מדיה וקבצים בנושא **דג סכין אפריקני** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* FB
* ITIS
* NCBI
* GBIF
 |

הערות שוליים
------------

1. ↑  דג סכין אפריקני באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007545704105171

 |
**אברהם אשר בר-אדון** (1885–1949) היה אומן ישראלי, ממורי "בצלאל, בית מדרש לאמנות ולמלאכות-אמנות".

ביוגרפיה
--------

מודעה לבית מלאכה ומסחר א. בר-אדון
אברהם בר-אדון נולד בשנת 1885 בירושלים. אביו היה ראובן חיים בר-אדון ואמו הייתה לבנה בר-אדון (קורקידי). המשפחה התגוררה בחצר של רחמים מזרחי ברחוב משגב לדך. בשנת 1906 התקבל ללימודים במחזור הראשון של "בצלאל" בירושלים. עבד במחלקת השטיחים של בית הספר. בשנת 1909 התמנה לעמוד בראש מחלקת הנחושת ("עבודות דמשק") שהוקמה בבצלאל. לרגל נישואיו עם פרלה אבושדיד (אחותם של אברהם ולאה אבושדיד), בשנת 1913, קיבל בר-אדון שולחן עשוי בעבודת דמשק שנעשה בבצלאל. אשתו השנייה הייתה נחמה זקריאס. בשנת 1920 הקים את בית המלאכה "מחשבת" בחסות בצלאל. סיפור קשריו של בר-אדון עם שץ הופיע בסיפורו של עודד בורלא - "צדיק בכפירתו" שפורסם בספר "לקול הצעדה" (1965).

יצירותיו של בר-אדון הושפעו מן האמנות המזרחית, ברוח "אמנות בצלאל". בכרטיס הביקור שלו כתב בר-אדון כי הוא יוצר ציורים "באמנות מזרחית ובתכן עברי ארצי-ישראלי". בין יצירותיו כדים, צלחות ועבודות נוספות העשויות מתכת ומעוטרות בטקסטים, כגון "קופסת קבר רחל" (1915). בנוסף, יצר קבוצה של עבודות העשויות מפגזים כגון מנורת חנוכה ועליה דמות מתתיהו החשמונאי של בוריס שץ או "תרמיל פגז מעוטר בדימוי מקומות קדושים בארץ-ישראל" (1920 בקירוב).

לאברהם היו ארבעה ילדים: לבנה (מנישואיו הראשונים) וראובן, חיה, ותמר (מנישואיו השניים).

לקריאה נוספת
------------

* נורית שילה כהן, **"בצלאל" של שץ**, מוזיאון ישראל, ירושלים, 1980
* עודד בורלא, "צדיק בכפירתו", **לקול הצעדה**, אגודת הסופרים בישראל ליד הוצאת מסדה, 1965

קישורים חיצוניים
----------------

* אברהם בר-אדון, באתר מרכז המידע לאמנות ישראלית, מוזיאון ישראל
* ירושלים; מנפגעי המכוניות, הצופה, 4 בספטמבר 1945

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 270076
* NLI: 987007527125605171
* VIAF: 308272042
* WorldCat (עם VIAF): 308272042

 |
**דג טיגריס** (שם מדעי: ***Hydrocynus***) הוא סוג של דגי גרם בני משפחת האלסטיים. אלו הם דגים טורפים מהירים והגדולים שבבני סדרת החריתאים, בה גם דגי הפיראנה. הם מצויים בטבע בנהרות טרופיים באפריקה שמדרום לסהרה. דגים אלה תוארו לראשונה בידי החוקר ז'ורז' קיווייה ב-1816 ומשמעות שמם הוא מיוונית עתיקה: "ὕδωρ" - מים ו-"κύων" - כלב, כלומר: "כלבי מים", עקב מבנה הניבים הגדולים והחדים שלהם. מסיבה זו הם מכונים גם בשם: "טיגריס הנהר".

דגים אלה יכולים להגיע לגודל של מעל 1.5 מטר ולשקול מעל 50 קילוגרם. הם גדולים ובעלי לסתות בולטות מלאות שיניים מחודדות המשמשות לקריעת בשר. עם זאת לרוב מזונם מורכב רק מדגים אחרים, כשכבר תועדו מקרים של טריפת עופות קטנים.

עקב גודלם חלק מהמינים הם דגי ספורט מבוקשים בכמה מנהרות אפריקה והם מושכים תיירים ומהווים הכנסה כלכלית למקומיים. באזורים אחרים הם נחשבים למזיקים גדולים הטורפים ביעילות להקות דגים.

מינים
-----

* *Hydrocynus brevis*
* *Hydrocynus forskahlii*
* דג טיגריס גולייתי (*Hydrocynus goliath*)
* *Hydrocynus tanzaniae*
* דג טיגריס ויטטוס (*Hydrocynus vittatus*)

קישורים חיצוניים
----------------

ויקישיתוף מדיה וקבצים בנושא **דג טיגריס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007533743905171

 |
**ג'וזפה מנצ'ינלי** (באיטלקית: **Giuseppe Mancinelli**; 13 במאי 1895–1976) היה גנרל איטלקי אשר שימש כראש מטה ההגנה של הכוחות המזוינים של איטליה וכיושב ראש הוועדה הצבאית של נאט"ו.

ביוגרפיה
--------

מנצ'ינלי נולד באורבינו ב-13 במאי 1895. ב-1912 הוא החל ללמוד בבית הספר הצבאי בטורינו, וב-1914 התגייס לצבא המלכותי האיטלקי בדרגת לוטננט משנה. הוא השתתף במלחמת העולם הראשונה ועד סוף המלחמה הגיע לדרגת קפטן ומונה למפקד הארטילריה של הארמייה ה-7. לאחר המלחמה למד בקורסים מיוחדים, ובמאי 1924 הוצב במשרד המלחמה. בינואר 1925 נשלח למילאנו עם המשימה לפקח על המדור השני של הסטטיסטיקה הצבאית. בדצמבר 1926 הועבר למטה הכללי, ובאוקטובר 1927 מונה למפקד מחלקה בגדוד ארטילריית הפרשים של מילאנו. במרץ 1930 הוא הועלה לדרגת לוטננט קולונל והפך לנספח הצבאי בברלין. בנובמבר 1932 הוא גם מונה לשלישו הצבאי של ויטוריו אמנואלה השלישי, מלך איטליה.

במרץ 1942 מונה לקצין הקישור האיטלקי בקורפוס אפריקה. בינואר 1943 מונה לראש מטה הארמייה הראשונה ולחם עמה במהלך המערכה בתוניסיה. לאחר סיום המלחמה המשיך לשרת בצבא האיטלקי, ובין 1955–1959 שימש כראש מטה ההגנה (מקביל לרמטכ"ל). במקביל בין השנים 1956–1957 הוא שימש גם כיושב ראש הוועדה הצבאית של נאט"ו.

קישורים חיצוניים
----------------

ויקישיתוף מדיה וקבצים בנושא **ג'וזפה מנצ'ינלי** בוויקישיתוף
* ג'וזפה מנצ'ינלי באתר הגנרלים של מלחמת העולם השנייה

|  |  |
| --- | --- |
| בקרת זהויות עריכת הנתון בוויקינתונים | 
* GND: 1137972084
* ICCU: SBNV015289
* ISNI: 0000 0000 6241 2757
* SUDOC: 151528829
* VIAF: 90357967
* WorldCat: viaf-90357967

 |
פרדריק בעת שפיקד על כוח השירות המיוחד ה-1
**רוברט טראיון פרדריק** (באנגלית: **Robert Tryon Frederick**; ‏ 14 במרץ 1907 - 29 בנובמבר 1970) היה גנרל אמריקאי שהתפרסם בתפקידו כמפקד כוח השירות המיוחד ה-1 במלחמת העולם השנייה

שירותו הצבאי
------------

פרדריק נולד וגדל בסן פרנסיסקו, קליפורניה. הוא החל את דרכו בצבא ארצות הברית עם הרשמו למכללה הצבאית באקדמיה הצבאית וסט פוינט. בשנת 1928 סיים את לימודיו, הוסמך כקצין והתגייס לצבא. פרדריק עבר הכשרה כלוחם וקורס קציני תותחנים. עם פרוץ מלחמת העולם השנייה שירת כקצין מטה בפנטגון. בשנת 1942 הוטל עליו להקים את כוח השירות המיוחד ה-1 (ה-FSSF), יחידת קומנדו בסדר גודל חטיבתי שהורכבה ממגויסים אמריקנים וקנדים. 

היחידה יועדה במקור לפעילות בנורווגיה אולם לאחר שהסתיימו אימוני היחידה היא פעלה כחלק מן הארמייה החמישית במערכה על איטליה. תחת פיקודו ביצעה היחידה מספר משימות מיוחדות ובהן תפיסת נקודות שליטה ומעברים חיוניים. בדצמבר 1943 פיקד פרדריק על היחידה בקרב על הר לה-דיפאנסה, שכיבושו נדרש כדי לאפשר את התקדמותה של דיוויזיית החי"ר ה-36. פרדריק ואנשיו כבשו את ההר, משימה שנחשבה לבלתי אפשרית, אולם ספגו שיעור אבדות גבוה. לאחר מכן סופחו לדיוויזיית הרגלים ה-36 ולחמו בשורותיה כשהם סופגים שיעור אבדות חמור עוד יותר. פרדריק הצטיין בלחימה עד כדי כך שוינסטון צ'רצ'יל הכריז כי הוא הגנרל הלוחם הגדול בכל הזמנים והכוח בפיקודו זכה לכינוי "**בריגדת השטן**" (Devil's Brigade). לאחר מכן פיקד פרדריק על הכוח בנחיתה באנציו. הכוח בפיקודו היה הראשון שהגיע לרומא. על האופן שבו פיקד על כוח השירות המיוחד ה-1 בקרבות באיטליה עוטר פרדריק פעמיים בצלב השירות המצוין. 

בתפקידו הבא, והוא כבר מייג'ור גנרל פיקד פרדריק על כוח המשימה המוטס ה-1 אשר כלל את רגימנט החי"ר המוצנח ה-509, וצוות הקרב החטיבתי המוצנח ה-517, חטיבת הצנחנים העצמאית הבריטית ה-2, גדוד הרגלים מוטסי הדאונים ה-550 וגדוד הצנחנים ה-551. ב-15 באוגוסט 1944, במסגרת מבצע דרגון, הוטל על הכוח בפיקוד פרדריק לצנוח בקרבת ניס וסן טרופה. הצניחה, כמו גם הנחתת הדאונים, עברה בהצלחה וכוחותיו של פרדריק נתקלו בתחילה בהתנגדות קלה בלבד. לאחר שני ימי לחימה שבו כוחותיו של פרדריק כאלפיים גרמנים. הכוח פורק בנובמבר אותה שנה ופרדריק מונה לפקד על הדיוויזיה ה-45 ופיקד עליה במהלך הקרב על גרמניה. לאחר המלחמה פיקד על הדיוויזיה ה-4 ועל הדיוויזיה ה-6. בשנת 1952 פרש לגמלאות. 

השחקן ויליאם הולדן גילם את דמותו בסרט "**בריגדת השטן**" משנת 1968.

קישורים חיצוניים
----------------

ויקישיתוף מדיה וקבצים בנושא **רוברט פרדריק** בוויקישיתוף
* רוברט פרדריק, באתר "Find a Grave" (באנגלית)

הערות שוליים
------------

1. 1 2  ירון פלינט, התפתחות הכוחות המיוחדים במלחמת העולם השנייה, מערכות 408, אוגוסט 2006, עמוד 32.
2. ↑  טל טובי, כוחות מיוחדים בסדר כוחות רגימנטי - רגימנט הריינג'רס 75, מערכות 409-410, דצמבר 2006, עמודים 35-36.
3. ↑  ג'ון גאלבין, "**היורדים לקרב**", הוצאת מערכות, 1972, עמודים 192-198.

|  |  |
| --- | --- |
| בקרת זהויות עריכת הנתון בוויקינתונים | 
* GND: 132876949
* ISNI: 0000 0000 3368 6855
* LCCN: n2001059841
* SNAC: w6d32p4d
* VIAF: 50400322
* WorldCat (עם VIAF): 50400322

 |
**ארמיית מרכז קנטקי** (באנגלית: **Army of Central Kentucky**) הייתה ארמייה שהשתייכה למחלקה 2 של צבא הקונפדרציה, ונטלה חלק במלחמת האזרחים האמריקנית.

היסטוריה
--------

הארמייה הוקמה ב-18 בספטמבר 1861 בידי המחלקה ה-2 של צבא הקונפדרציה (המחלקה שהייתה אחראית על הזירה המערבית במלחמת האזרחים האמריקנית). הארמייה נועדה לרכז את כל הכוחות הסדירים של צבא הקונפדרציה באזור מערב קנטקי וכן את כוחות המיליציה הנאמנים לקונפדרציה. הארמייה כללה בתחילה שתי דיוויזיות וכח מילואים. ב-28 באוקטובר הועבר הפיקוד לאלברט סידני ג'ונסטון אשר פיקד עליה במהלך קרב בלמונט. ב-4 בדצמבר הועבר הפיקוד באופן זמני לוויליאם ג'וזף הארדי אשר פיקד עליה עד 18 בדצמבר ואז חזר הפיקוד לג'ונסטון. הארמייה השתתפה בקרב פורט הנרי וקרב פורט דונלסון, לפני שב-29 במרץ 1862 אוחדה עם יחידות נוספות של צבא הקונפדרציה ליצירת ארמיית מיסיסיפי במטרה לאחד את כוחות צבא הקונפדרציה לקראת קרב שילה.

מפקדים
------

* סיימון בוליבר באקנר (18 בספטמבר 1861 – 28 באוקטובר 1861)
* אלברט סידני ג'ונסטון (28 באוקטובר 1861 – 4 בדצמבר 1861)
* ויליאם ג'וזף הארדי (4 בדצמבר 1861 – 18 בדצמבר 1861)
* אלברט סידני ג'ונסטון (18 בדצמבר 1861 – 29 במרץ 1862)

קישורים חיצוניים
----------------

* ארמיית מרכז קנטקי (אורכב 03.08.2020 בארכיון Wayback Machine) באתר המוקדש למלחמת האזרחים האמריקנית
**רוברט ג'יי פרה** (באנגלית: **Robert J. Pera**; נולד ב-10 במרץ 1978) הוא יזם ואיש עסקים אמריקאי. המייסד של חברת טכנולוגיית התקשורת "Ubiquiti Networks" ובעליה של קבוצת ה-NBA ממפיס גריזליס.

בגיל 36, זכה במקום ברשימת עשרת המיליארדרים הצעירים ביותר של פורבס.

ביוגרפיה
--------

פרה הקים את חברת שירותי המחשב הראשונה שלו בזמן שלמד בתיכון, והחברה סיפקה שירותי רשת ומסד נתונים לעסקים מקומיים. הוא שיחק גם בקבוצת הכדורסל של התיכון, אך נאלץ לפרוש בשל בעיות לבביות.

הוא למד לתואר ראשון ושני בהנדסת חשמל ולתואר ראשון בשפה היפנית באוניברסיטת קליפורניה בסן דייגו, ואף היה באחוות הסטודנטים פי בטא קפא. במהלך לימודיו הוא התמקד בתקשורת אלקטרונית וביצירת מעגלים.

לאחר לימודיו החל לעבוד באפל, והועסק בהתאמת הפליטות האלקטרומגנטיות של מכשירי ה-Wi-Fi לעמידה בתקני רשות התקשורת הפדרלית. במהלך עבודתו הבחין כי באמצעות התאמות נכונות ניתן להגדיל את טווח האותות של המכשירים בעשרות קילומטרים, אך כשהבוסים שלו באפל התעלמו מהרעיון שלו, פרה החליט לבנות מודול Wi-Fi בעלות נמוכה ובעל ביצועים גבוהים משלו.

בתחילת 2005 השקיע 30,000 דולרים מכספו האישי ונטל הלוואות על מנת להקים את חברת Ubiquiti Networks, העוסקת באספקת רשת למקומות שבהם אין תשתיות אינטרנט ראויות.

ב-25 באוקטובר 2012 רכש את קבוצת הכדורסל ממפיס גריזליס מה-NBA. הקבוצה הגיעה ברציפות לפלייאוף במהלך חמש העונות הראשונות של כהונתו כבעלים. בשנה הראשונה לבעלותו של פרה, הגריזליס ניצחו 56 משחקים, שיא מועדון, והופיעו לראשונה אי פעם בגמר המערב. במהלך השנתיים הראשונות לכהונתו הקבוצה ניצחה ביותר משחקי פלייאוף מאשר במהלך 17 העונות הקודמות של הקבוצה ב-NBA.

פרה מחזיק בקרן גריזליס, ארגון צדקה לספורט הפועל בממפיס.

קישורים חיצוניים
----------------

* רוברט פרה, ברשת החברתית פייסבוק
* רוברט פרה, ברשת החברתית טוויטר
* רוברט פרה, ברשת החברתית אינסטגרם

הערות שוליים
------------

1. ↑  Tech magnate Pera will buy Memphis Grizzlies, ESPN.com, ‏2012-06-11 (באנגלית)
2. ↑  502 Bad Gateway nginx openresty 208.80.154.81, www.newsofthenew.com
3. ↑  LEADERS Interview with Robert J. Pera, Founder and Chief Executive Officer, Ubiquiti Networks, Inc. and Principal Owner, Memphis Grizzlies, www.leadersmag.com
4. ↑  Silicon Valley's Newest Billionaire: Wireless Wonder Robert Pera, Forbes (באנגלית)
5. ↑  "Robert Pera: The Kid That Bought the Grizzlies". *Bloomberg.com* (באנגלית). 2013-04-25. נבדק ב-2022-05-12.
6. ↑  Ubiquiti - Simplifying IT, www.ui.com (באנגלית)
7. ↑  NBA owners approve sale of Grizzlies to Pera, ESPN.com, ‏2012-10-25 (באנגלית)
8. ↑  NBA Teams: Memphis Grizzlies Records Year by Year, www.landofbasketball.com
9. ↑  Memphis Grizzlies Playoff History - RealGM, basketball.realgm.com
10. ↑  Grizzlies Foundation works to provide greater impact for Memphis youth, Memphis Grizzlies (באנגלית)
**ארמיית מיסיסיפי** היה השם שניתן לשלוש ארמיות של צבא הקונפדרציה במהלך מלחמת האזרחים האמריקנית. אין לבלבל בינן לבין ארמיית המיסיסיפי, של צבא האיחוד, הארמיות נקראו על שם מדינת מיסיסיפי, בניגוד לארמיית האיחוד שנקראה על שם נהר המיסיסיפי.

היסטוריה
--------

ארמיית המיסיסיפי הראשונה, אשר נודעה לעיתים כ**ארמיית המערב**, נוסדה במרץ 1862 בידי פ.ג.ט. בורגארד, ומאוחר יותר הועבר הפיקוד לאלברט סידני ג'ונסטון. היא נוסדה במטרה לאחד את כוחות הדרום לפני קרב שילה. במהלך הקרב מנתה הארמייה בין 40,000 ל-50,000 חיילים, והובסה בידי צבא האיחוד שנהנה מיתרון מספרי. צורפו אליה גם ארמיית קנטקי וארמיית מערב לואיזיאנה. לאחר קרב פריוויל היא אוחדה עם ארמיית טנסי. 

הארמייה השנייה שנשאה שם זה, הוקמה בדצמבר 1862, בידי ג'ון ק' פמברטון. היא כונתה לעיתים **ארמיית ויקסבורג**, משום שהופקדה על הגנת העיר ויקסבורג. צורפה אליה ארמיית מערב טנסי, אולם ב-5 ביולי 1863 היא נכנעה לגנרל הצפוני יוליסס גרנט.

ב-4 במאי 1864 שונה שמה של ארמיית טנסי לארמיית מיסיסיפי, אולם חיילי הארמייה המשיכו להשתמש בשם הקודם. הארמייה פורקה ב-9 באפריל 1864.

מפקדים
------

להלן מפקדי הארמייה הראשונה:

* פ.ג.ט. בורגארד (5 במרץ 1862 - 29 במרץ 1862)
* אלברט סידני ג'ונסטון (29 במרץ 1862 - 6 באפריל 1862)
* פ.ג.ט. בורגארד (6 באפריל 1862 - 6 במאי 1862)
* ברקסטון בראג (6 במאי 1862 - 5 ביולי 1862)
* ויליאם ג. הארד (5 ביולי 1862 - 15 באוגוסט 1862)
* ברקסטון בראג (15 באוגוסט 1862 - 28 בספטמבר 1862)
* לאונידס פולק (28 בספטמבר 1862 - 7 בנובמבר 1862)
* ברקסטון בראג (7 בנובמבר 1862 - 20 בנובמבר 1862)

להלן מפקדי הארמייה השנייה:

* ג'ון ק' פמברטון (7 בדצמבר 1862 - 9 בדצמבר 1862)
* קרל ואן דורן (9 בדצמבר 1862 - 17 בדצמבר 1862)
* ג'ון ק' פמברטון (17 בדצמבר 1862 - 4 ביולי 1863)

להלן מפקדי הארמייה השלישית:

* ויליאם ג. הארד (30 ביולי 1863 - 23 באוקטובר 1863)
* לאונידס פולק (23 באוקטובר 1863 - 14 ביוני 1864)
* ויליאם ו. לורינג (14 ביוני 1864 - 23 ביוני 1864)

קישורים חיצוניים
----------------

* *The Army of the Mississippi* אתר המוקדש למלחמת האזרחים האמריקנית. (המאמר עוסק רק בארמייה הראשונה)
מרוץ אופני יד
אופני יד
**אופני יד** הם אופניים בעלי שלושה גלגלים, המופעלים באמצעות הידיים. אופניים אלו משמשים לספורט עממי וכמו כן, גם למרוצי אופניים. מאחר שאין השתתפות של פלג הגוף התחתון במאמץ, משמשים אופני היד גם רוכבים נכי גפיים תחתונות.

אופני היד התחרו לראשונה באולימפיאדת אתונה כאשר את ישראל ייצג זיו בר שירה מעמותת אתגרים. בארץ מתקיימת פעילות הן ברמה העממית והן ברמה התחרותית. כ-70 ספורטאים פעילים בענף ומשתתפים באירועי ספורט שונים.
בשנת 2006 החלה את פעילותה ליגת אופני יד.

עיצוב
-----

הרוכב יושב נמוך על האופניים, בדומה לאופנוח, כאשר רגליו פשוטות לפנים ומעליהן הדוושות. מאחורי גבו זוג גלגלים ולפניו גלגל נוסף קדמי אליו מחוברת השרשרת (בדומה לגלגל האחורי באופניים רגילות). לעיתים קיים ציר בין הגלגל הקדמי ומערכת הדוושות, ובין שאר השלדה, ואז הניווט נעשה על ידי הידיים סביב ציר זה. לחלופין, באופניים ללא ציר, נעשה הניווט על ידי הטיית הגוף.

מהירות
------

מאחר שכח הידיים חלש מכח הרגליים, אופני יד מגיעים למהירויות נמוכות מאלו של אופניים רגילים. בנוסף, החיכוך של שלושה גלגלים עם המסלול גם הוא מאט את האופניים. לעומת זאת, הישיבה הנמוכה מקטינה את החיכוך עם האוויר. 

בשנת 1995 קבע ג'ייקוב היילויל שיא של כ-52.5 קמ"ש במישור (בהשוואה ל-73 קמ"ש באופניים רגילים).

ראו גם
------

* ספורט נכים
* אופני טנדם
* אופניים
* אופנוח

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **אופני יד** |
| ויקישיתוף תמונות ומדיה בוויקישיתוף: **אופני יד** |

* פעילות אופני יד באתר "עמותת אתגרים"
* פעילות אופני יד באתר "בית הלוחם תל אביב"

| תעבורה מונעת-אדם |
| --- |
| יבשתיים | 

|  |  |
| --- | --- |
| **הנעה באמצעות דוושות** | אופניים • אופניים מתקפלים • אופני משא • אופניים היברידיים • אופני הרים • אופני פני-פרת'ינג • אופנוח • אופני כביש • אופני טנדם • רב-אופן • תלת-אופן • חד-אופן • ולומוביל • ריקשת אופניים |
| הנעה בכוח הידיים | קרונית ידנית • אופני יד |
| הנעה בכוח הרגליים | אופני דחיפה • קורקינט • גלגיליות • קסטרבורד • לונגבורד • סקייטבורד |

 |
| ימיים | קאנו • אופני ים • קיאק • סירת פדלים • סירת משוטים |
| אוויריים | מטוס הממונע בכוח האדם • מסוק הממונע בכוח האדם |
**יריב רוקני** (נולד ב-20 בפברואר 1975) הוא כדורסלן עבר ישראלי בעמדת הסנטר. גובהו 2.02 מטרים.

קריירה
------

לאחר שסיים גיל נוער, החל יריב רוקני את הקריירה בליגה הארצית בבוגרים של הפועל יהוד בעונת 1993/1994. לאחר מכן חזר לשנתיים בקבוצת האם, הפועל חולון, בין היתר השתתף בגביע קוראץ'. 

בעונת 1998/1999 הגיע רוקני לקבוצת הפועל תל אביב, איתה העפיל לליגת העל. בעונה שלאחר מכן העפיל עם מכבי קריית מוצקין לליגת העל. ובעונה שלאחר מכן העפיל עם מכבי גבעת שמואל לליגת העל. בעונת 2000/01 שיחק במכבי חדרה בליגת העל וירד עימה לליגה השנייה. בעונת 2001/02 שיחק בהפועל עפולה ובעונת 2002/03 בהפועל לב השרון.

לאחר עונה אחת בליגת העל במדי בני השרון, הגיע בעונת 2004/2005 לליגה הארצית לבית"ר בנימינה והעפיל איתה לליגה הלאומית, בנוסף לזכייה בגביע האיגוד. חזר לעונה אחת בבני השרון ולאחר מכן לעוד שנתיים בבנימינה הפך לאחד משחקני ההגנה הטובים ביותר בליגת המשנה. לאחר מכן בעונת 2008/2009 שיחק בקבוצת מכבי אשדוד עם המאמן רמי הדר, נתן עונה מצוינת וסיים במקום השני בתום העונה הסדירה. ונעצר רק ברבע גמר הפלייאוף.

בעונת 2009/2010 חזר לקבוצת הפועל תל אביב כששיחקה בליגה הארצית. העפיל עם הקבוצה לליגה הלאומית. בתחילת עונת 2011/2012 נפצע באחד האימונים וסיים את העונה. בסיום עונה זו, העפילה הקבוצה לליגת העל.

ציוני דרך בקריירה
-----------------

* העפלה עם הפועל תל אביב לליגת העל בעונת 97/98
* העפלה עם מכבי קריית מוצקין לליגת העל בעונת 98/99
* העפלה עם מכבי גבעת שמואל לליגת העל בעונת 99/00
* העפלה עם בית"ר בנימינה לליגה הלאומית וזכייה בגביע האיגוד בעונת 04/05
* בחירה לשחקן ההגנה המצטיין בלאומית בעונות 2006/07 ו-2007/08
* העפלה עם הפועל תל אביב לליגה הלאומית בעונת 10/11 וזכייה בגביע האיגוד

קישורים חיצוניים
----------------

* פרופיל באתר מנהלת ליגת העל
* פרופיל באתר פיב"א אירופה
* אלי לוי, צמד החבובות ממכבי אשדוד עולה לריבאונד, באתר mynet (כפי שנשמר בארכיון האינטרנט), 19 באפריל 2009
קופה קגרנה עם מגדלור וגשר פונטון
חלק מחוף נודיסטים
**אי הדנובה** (בגרמנית: **Donauinsel**) הוא אי ארוך וצר במרכז וינה, בירת אוסטריה, השוכן בין הדנובה ובין הערוץ שנחפר במקביל ומכונה "דנובה החדשה". האי הוא באורך 21.1 קילומטרים וברוחב 70 עד 210 מטרים.

מקום בילוי ופסטיבל
------------------

רוב המבקרים מכירים את האי כאזור בילוי עם ברים, מסעדות ומועדוני לילה. יש בו גם הזדמנויות ספורטיביות מגלגיליות, רכיבה על אופניים ושחייה ועד לשייט בקאנו. יש חוף אחד, שכונה "הקופה קגרנה" כרמז הומוריסטי לקופקבנה של ריו דה ז'ניירו – "קגרן" הוא החלק של רובע ה-22 בווינה ליד אותו חוף. בחלקים הדרומיים והצפוניים של האי ישנם חופי נודיסטים נרחבים.

פסטיבל אי הדנובה הוא פסטיבל שנתי בינלאומי באוויר הפתוח, והאירוע הגדול ביותר מסוג זה באירופה, עם למעלה מ -3 מיליון מבקרים. הפסטיבל מתקיים בסוף יוני (שישי עד ראשון) – ב-2008 (5–7 בספטמבר) לא התקיים, משום שאוסטריה ושווייץ הארחו את אליפות אירופה בכדורגל. ב-23 בספטמבר 2008, מדונה נתנה שם את הקונצרט הראשון שלה באוסטריה מול 57,000 צופים.

הגנה מפני שיטפונות
------------------

המטרה העיקרית של האי היא להיות חלק ממערכת ההגנה מתוחכמת של וינה מפני שיטפונות. כאשר נהר הדנובה חצה את העיר (לפני הרחבות עיקריות: עבר בקרבת מקום), הנושא היה דאגה מתמדת במשך מאות שנים.

קישורים חיצוניים
----------------

ויקישיתוף מדיה וקבצים בנושא **אי הדנובה** בוויקישיתוף
* מפת וינה המציגה את האי הדנובה: 2008, דף אינטרנט: MapAustria-Vienna (באנגלית)
* מפת תיירות וינה אינטראקטיבית פשוטה המקושרת לתיאורים קצרים באנגלית של האי הדנובה ונקודות תיירות אחרות בווינה.
* מפה טובה יותר של האי, מאת השופט בווינה; הוא מורכב משמונה קובצי GIF, כ-100 אלף כל אחד.

הערות שוליים
------------

1. ↑  Flood control on the Danube – Facts and figures
2. ↑  "Billboard Boxscore". *Billboard*. New York City: Nielsen Business Media, Inc. 2008-10-04. ISSN 0006-2510. נבדק ב-2008-10-02.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007539749605171
* GND: 4510574-1
* LCCN: sh2001005485
* MusicBrainz: 20516373-e040-4778-9518-e6d4f33b9ee2
* VIAF: 239188899
* WorldCat (עם VIAF): 239188899

 |
**שאר ישוב (שבי) בן ברוך** (נולד ב-4 באפריל 1944) הוא כדורגלן עבר ישראלי, ששיחק בעמדת הקשר בהפועל תל אביב ובנבחרת ישראל.

קריירה
------

בן ברוך נולד בארץ ישראל, וכשהיה בן 12 נסע עם משפחתו לשליחות של שלוש שנים בשוודיה. כשחזר לישראל הצטרף למחלקת הנוער של הפועל תל אביב, בעקבות האחים משה ודני בורסוק, שלמדו עמו בבית הספר תיכון חדש. מאמנו הראשון של בן ברוך בקבוצת הנוער היה שלמה פוליאקוב, ולצידו שיחקו בקבוצה דוד פרימו ויחזקאל חזום.

בשנת 1962 עלה בן ברוך לקבוצה הבוגרת של הפועל תל אביב, ובמהרה השתלב בהרכב שכלל את רחביה רוזנבוים, גדעון טיש ואמציה לבקוביץ' הוותיקים. ב-16 בנובמבר 1963 כבש את שער הבכורה שלו בקריירה, במשחק מול הפועל טבריה באצטדיון בלומפילד שהסתיים בתיקו 3-3. ב-25 במאי 1965 כבש צמד שערים בניצחון 1-2 על מכבי חיפה.

בעונת 1965/1966 זכה עם הפועל תל אביב לראשונה באליפות המדינה, תחת הדרכתו של המאמן דוביד שווייצר, כשלצידו מככבים בקבוצה, בין היתר, שייע פייגנבוים, ג'ורג' בורבה ושים בן יהונתן. בן ברוך כבש שלושה שערי ליגה בעונה זו, כולל שער הניצחון מול הפועל באר שבע בדקה ה-80. בשנת 1967 זכה עם הקבוצה באליפות אסיה לקבוצות. בן ברוך, שחזר לשחק לאחר פציעה ארוכה, נכנס למשחק הגמר מול אלופת מלזיה כמחליף בדקה ה-65, וסייע להפועל תל אביב להפוך לזוכה הראשונה במפעל.

בעונת 1968/1969 זכה עם הפועל תל אביב באליפות נוספת, תחת הדרכתו של רחביה רוזנבוים, ששיחק עמו בעבר והפך למאמן הקבוצה. בנוסף לשחקנים ששיחקו לצידו לאורך כל שנות ה-60, בעונה זו כיכבו בקבוצה גם הצעירים רוני קלדרון, קיקו רחמינוביץ' ונחמן קסטרו. בן ברוך כבש שני שערי ליגה בעונה זו, ובעונה שלאחר מכן הגיע עם הפועל תל אביב שוב לגמר אליפות אסיה, אך הפעם הפסידה הקבוצה לאלופת איראן, וסיימה במקום השני בטורניר.

ב-10 באפריל 1971 כבש בן ברוך את שערו האחרון בקריירה, בניצחון 6–1 על מכבי שעריים במסגרת גביע המדינה, ובתום העונה פרש ממשחק פעיל בגיל 27. בסך הכל כבש בן ברוך 16 שערים במדי הפועל תל אביב, מתוכם 13 בליגה.

לזכותו של בן ברוך 7 הופעות בנבחרת ישראל. את הופעת הבכורה שלו ערך ב-28 בנובמבר 1964, במשחק ידידות מול נבחרת יוגוסלביה שנערך באצטדיון בלומפילד. ב-26 באוקטובר 1966 ערך את הופעתו האחרונה בנבחרת, במשחק ידידות מול נבחרת דנמרק בקופנהגן.

לאחר פרישתו מכדורגל הפך לרואה חשבון.

תארים
-----

הפועל תל אביב
* אליפות: 1965/1966, 1968/1969
* אליפות אסיה לקבוצות: 1967

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר National Football Teams
* נתוני נבחרות באתר ההתאחדות לכדורגל בישראל
* אריה לבנת, השבוע בו הוכתרה הפועל תל אביב לאלופת אסיה, באתר הארץ, 20 בדצמבר 2011
* שבי בן ברוך, באתר "ויקיפועל"
**סטוק אייטקן ווטרמן** (באנגלית: **Stock Aitken Waterman**) הייתה שלישייה לכתיבת שירים והפקה מוזיקלית שמנתה את הפזמונאי מייק סטוק, המלחין והפזמונאי מט אייטקן והמפיק פיט ווטרמן. השלישייה פעלה בין אמצע שנות ה-80 ועד ראשית שנות ה-90 בבריטניה, באמצעות חברת ההפקה של ווטרמן (Pete Waterman Limited (PWL והפיקה להיטי פופ קליטים ומסחריים בסגנון היי-אנרג'י (Hi-nrg, שילוב בין סוגות דיסקו, דאנס וסינת'פופ). במהלך התקופה הם שלטו במצעדי הפזמונים של בריטניה. למעלה מ-100 מלהיטיהם הגיעו לבין 40 המקומות הראשונים במצעד ולכן היה כינויים "בית חרושת ללהיטים" (Hit Factory). 

בראשית התקופה עסקה השלישייה בהעברת מוזיקה לריקודים ממועדוני ההומוסקסואלים התוססים לזרם המרכזי. האמן הידוע ביותר שהעבירו ממועדונים אלה למיינסטרים היה דיוויין, ב-1984. באותה שנה הפיקו את שירה של קפריסין לתחרות הזמר של האירוויזיון. ב-1985 הגיע שירם "(You Spin Me Round (Like a Record" (אנ') בביצוע להקת Dead or Alive (אנ') לראש מצעד הפזמונים והתחיל מסורת ארוכה.

בשנים הבאות עסקה השלישייה ב"בניית" כוכבים, בדגש על הופעה אטרקטיבית, יכולת ריקוד וקצב סוחף, כך טיפחו את הקריירות של קיילי מינוג, ג'ייסון דונובן, ריק אסטלי, להקת הבנות בננהרמה (אנ') ורבים אחרים.

לקריאה נוספת
------------

* **The Hit Factory: The Stock Aitken Waterman Story**, מסת"ב 1-84330-729-4

קישורים חיצוניים
----------------

* 

* אתר האינטרנט הרשמי של סטוק אייטקן ווטרמן

* סטוק אייטקן ווטרמן, באתר AllMusic (באנגלית)

* סטוק אייטקן ווטרמן, באתר MusicBrainz (באנגלית)

* סטוק אייטקן ווטרמן, באתר Discogs (באנגלית)
* סטוק, אייטקין ו-ווטרמן חוזרים להפיק, ידיעה מ-19 ביוני 2006

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb13940939g (data)
* GND: 10290407-8
* ISNI: 0000 0001 2296 7771
* LCCN: no98018935
* MusicBrainz: 041cca06-ce79-48df-8fb9-1bc673593e66
* VIAF: 153222199
* WorldCat: lccn-no98018935

 |
פירוש נוסף ערך זה עוסק במלונאי ישראלי. אם התכוונתם לאדריכל ליטאי יהודי, ראו משה יצחק בלוך.

**יצחק (ארנסט) בלוך** (20 באפריל 1913 – 4 במרץ 1994) היה מבכירי המלונאים בישראל. חבר הנהלת התאחדות בתי המלון במשך יותר מ-40 שנה והיושב ראש שלה בשנים 1972–1976. יליד הונגריה, ניהל את נציבות בית"ר בצ'כוסלובקיה, פעיל בתנועה הרוויזיוניסטית, בנה וניהל מספר בתי מלון בארץ, בהם מלונות "שולמית", "נוף" ו"נוף הכרמל" בחיפה.

רקע
---

יצחק בלוך נולד לשמואל ובלומה בעיר סעלוש שבהונגריה (לאחר המלחמה בצ'כוסלובקיה) למשפחה יהודית, מסורתית וציונית. בנעוריו ייסד את תנועת "השומר קדימה" שאחר כך התמזגה לתוך תנועת בית"ר בצ'כוסלובקיה. מיד לאחר שסיים בית ספר תיכון (הגימנסיה העברית במונקאץ' שברוסיה הקרפטית) נבחר לנהל את תנועת בית"ר בצ'כוסלובקיה.

בשנת 1933, בעודו סטודנט שנה ב' למשפטים באוניברסיטת פראג, נקרא בלוך על ידי זאב ז'בוטינסקי ללונדון לשם ניהול קרן תל-חי. לאחר מספר שנים של שהייה בלונדון, במחיצתו של ז'בוטינסקי, הוחלט להעתיק את משרדי קרן תל-חי לתל אביב ולשם כך עלה לארץ ישראל ב-1938. בשנותיו הראשונות בארץ היה בלוך מפעילי האצ"ל בחיפה ואף נעצר על ידי הבריטים בבתי הסוהר בעכו ובלטרון (במסגרת השבת השחורה 1946, בה נעצרו ראשי ומנהיגי היישוב העברי). בשנת 1949 היה בלוך מועמד לכנסת הראשונה מטעם ברית הציונים הרוויזיוניסטים. לאחר שתנועת הרוויזיוניסטים דחתה את הצעתו של מנחם בגין להצטרף לתנועת החירות, תנועת הרוויזיוניסטים לא נכללה בכנסת הראשונה לעומת תנועת החירות, שקיבלה 14 מנדטים.

ב-1948 נכנס בלוך לעסקי המלונאות והקים את מלון "נוף כרמל" בכיכר היינריך היינה. בשנת 1956 רכש את מלון "שולמית" בחיפה. בשנת 1974 הקים גם את מלון "נוף" במרכז הכרמל. במשך השנים ניהל גם את מלון השרון בהרצליה ומלונות נוספים.

כבר משנתו הראשונה בעסקי המלונאות ועד יום מותו היה בלוך חבר הנהלת התאחדות המלונות בישראל. בשנים 1972–1976 כיהן גם כיו"ר התאחדות בתי מלון בישראל. בשנת 1984 הוענק לו עיטור המלונאות.

בשנת 1965 נפטרה בתו בת ה-16 יעל.
יצחק בלוך השאיר אחריו אישה, שרה (לבית בוניה ומרדכי גימלשטיין), שני ילדים ושישה נכדים.

קישורים חיצוניים
----------------

* עמוס כרמל, מלון אורחים - סיפור תולדות המלונאות בישראל, התאחדות המלונות בישראל, פרק 6, באתרה
* בעיית ה'אוצרון' וה'דיפליטיסאציה' בתוך "ספר בית"ר: קורות ומקורות", באתר כותר

הערות שוליים
------------

1. ↑  יעל בלוך ז"ל בדרכה האחרונה, חרות, 6 בדצמבר 1965.
**היער הלאומי סקוויה** (באנגלית: **Sequoia National Forest**) ממוקם בדרומו של רכס הרי סיירה נבדה במדינת קליפורניה שבארצות הברית. שמו ניתן לו על שם 34 חורשות עצי הסקוויה הענקית שבתחומו.

היער
----

היער משתרע על שטח בן 4,829 קילומטרים רבועים, בגבהים שבין 300 עד 3,700 מטרים מעל גובה פני הים. הוא הוקם ב-1908 על שטח שנלקח משמורת יער הסיירה. ב-1909 הרחיב הנשיא תאודור רוזוולט את שטח היער. בשנה שלאחר מכן ניטל חלק משטח היער (ביחד עם שטחי יערות אחרים) כדי ליצור את היער הלאומי קרן (Kern National Fores). ההכרזה על יער קרן בוטלה ב-1915, והשטח שנלקח מהיער הלאומי סקוויה הושב אליו.

עצי הסקוויה שביער מהווים חלק מ-790 קילומטרים רבועים של יער ראשוני שבתחומו. מיני עצים אחרים שביער כוללים מינים שונים של אורנים ואשוחים.

בתחומי היער מצויים שישה שטחים פתוחים מוכרזים, הכלולים בתוכנית שימור השטחים הפתוחים של ארצות הברית. מקצת שטחיהם מצויים בתחומי יערות לאומיים אחרים.

בתחומי היער מצויים 4,000 קילומטרים של דרכים ו-1,370 קילומטרים של שבילים ומתקני קמפינג ונופש שונים. מטה היער נמצא ממערב לו, בעיר פורטרוויל (Porterville). ביער עצמו נמצאים ארבעה מטות אזוריים לפקחי היער.

היער מצוי בשכנות לפארקים הלאומיים סקוויה וקינגס קניון.

היער מנוהל על ידי שירות היערות של ארצות הברית.

המונומנט הלאומי הסקוויה הענקית
------------------------------

בחלקו הצפון-מערבי של היער נמצא חלקו הדרומי של המונומנט הלאומי הסקוויה הענקית (Giant Sequoia National Monument), המשתרע על פני 1,330 קילומטרים רבועים (חלקו האחר והנפרד של המונומנט נמצא צפונה משם, בתחום היער הלאומי סיירה). חלק זה כולל את מרבית עצי הסקוויה שביער, שהם כמחצית מעצי הסקוויה הענקית הקיימים. המונומנט הוקם בשנת 2000 על ידי צו נשיאותי שפרסם הנשיא ביל קלינטון.

בתחומי היער נמצא גם אתר המחטים (Needles) - סדרת תצורות סלע מחודדות מגרניט, המתנשאות על רכס שמעל ערוץ הנהר קרן

קישורים חיצוניים
----------------

ויקישיתוף מדיה וקבצים בנושא **היער הלאומי סקוויה** בוויקישיתוף
* 

* אתר האינטרנט הרשמי של היער הלאומי סקוויה (באנגלית)

הערות שוליים
------------

1. ↑  מקור: אתר היער הלאומי סקוויה.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007530270705171
* LCCN: no2009046170
* NARA: 10044121
* SUDOC: 202706834
* VIAF: 155169412
* WorldCat: lccn-no2009046170

 |
תזמורת כלי מיתר בנשר. שנות ה-30 של המאה ה-20)
נגן נבל באמסטרדם שבהולנד.
נגינה בכלי מיתר
הניאולה כלי מיתר שהומצא בשנת 1970
**כלי המיתר** הם משפחת כלי נגינה, בהם מפיקים את הצלילים על ידי מיתרים רוטטים המחוברים לתיבת תהודה.

סוגי כלי המיתר
--------------

### כלי פריטה

 ערך מורחב – **כלי פריטה**  

בכלי הפריטה כדוגמת גיטרה, עוד, נבל, בוזוקי מפיקים את הצלילים על ידי פריטה במיתר באצבעות או באמצעות מפרט. גם צ'מבלו נחשב לכלי פריטה, שכן לחיצה על הקליד פורטת במיתר בתוכו.

### כלי קשת

 ערך מורחב – **כלי קשת**  

כלי קשת
כלי נגינה כגון כינור, צ'לו, ויולה, קונטרבס וויולה דה גאמבה, הם כלי מיתר בהם מפיקים את הצלילים על ידי הרטטת המיתר באמצעות קשת, העשויה בדרך כלל ממוט עץ עליו מתוחות שערות סוס. לעיתים מנגנים בכלי הקשת על ידי פריטה באצבעות (פיציקטו), ולעיתים נדירות ביותר על ידי הקשה על המיתרים במוט הקשת (קול לניו Col Legno).

### כלי הקשה על מיתר

דרך נוספת להפיק את הצליל מן המיתר היא על ידי הקשה עליו. בתוך הפסנתר מתוחים מיתרים, ולחיצה על הקליד מפעילה בדרך מתוחכמת פטיש קטן המקיש על המיתר. בצימבלום הנגן מקיש על המיתרים ישירות בעזרת פטישים אותם הוא אוחז בידיו.

דולצ'ימר
### השמעת הצליל על ידי האוויר

דרך נוספת להשמעת צליל ממיתר היא באמצעות האוויר, כגון בנבל אאולי, בו הצליל מופק על ידי הרוח.  

על פי המסורת היהודית, גם כינורו של דוד המלך ניגן באמצעות הרוח:

> 
> אמר רב אחא בר ביזנא אמר רב שמעון חסידא כינור היה תלוי למעלה ממיטתו של דוד וכיון שהגיע חצות לילה בא רוח צפונית ונושבת בו ומנגן מאליו מיד היה עומד ועוסק בתורה עד שעלה עמוד השחר.
> 
> 
> 
> — תלמוד בבלי מסכת ברכות דף ג ע"ב
>

שליטה בגובה הצליל
-----------------

גובה הצליל המופק מן המיתר תלוי באורכו, בעוביו ובמתח שלו
מכיוון שגובה הצליל המופק מן המיתר תלוי באורכו, בעוביו ובמתח שלו, כדי להפיק ממנו צלילים בגבהים שונים יש לשנות את אחת או יותר מהתכונות האלה. כלי המיתר השונים מפיקים צלילים במגוון גבהים בדרכים שונות:

* **ריבוי מיתרים**, כגון בכלי המקלדת שיש בהם מיתרים, בהם זו הדרך היחידה להפיק צלילים במגוון גבהים.
* **שינוי אורך המיתר על ידי הנגן**, כגון בכלי הקשת ורוב כלי הפריטה, בהם הנגן קובע למיתר אורך חדש על ידי לחיצה עליו.
* **שינוי המתח של המיתר על ידי הנגן**, כגון בנבל, בו הנגן משנה את מידות המתיחה של המיתרים באמצעות הדוושות.

ראו גם
------

* כלי קורדופוני

קישורים חיצוניים
----------------

ויקישיתוף מדיה וקבצים בנושא **כלי מיתר** בוויקישיתוף
* כלי מיתר, באתר אנציקלופדיה בריטניקה (באנגלית)
* כלי מיתר, דף שער בספרייה הלאומית

| הסקציות בתזמורת |
| --- |
| סקציות ראשיות | כלי מיתר • כלי נשיפה • כלי הקשה |
| תת-סקציות | כלי קשת  • כלי פריטה • כלי נשיפה מעץ • כלי נשיפה ממתכת |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007541339505171
* GND: 4129455-5
* LCCN: sh85129118
* LNB: 000137413
* MusicBrainz: 32eca297-dde6-45d0-9305-ae479947c2a8
* NDL: 00816642
* NKC: ph370253

 |
**אורן אליהו אזרד** (נולד ב-19 ביוני 1976) הוא שחיין עבר, אלוף ישראל בשחייה, שהשתתף באולימפיאדת סידני במדי נבחרת ישראל.

ביוגרפיה
--------

אורן אזרד התאמן בקבוצת השחייה של הפועל נס ציונה בהדרכתו של מארק פלג ואחר כך בהפועל ירושלים.

### 1994

באליפות ישראל שנערכה באוגוסט 1994 זכה אזרד בשתי מדליות כסף, במשחה ל-50 מטר חופשי בתוצאה של 24.40 שניות, אחרי דימה ריבינסקי מהפועל ירושלים (24.02 דקות) ולפני איתן אורבך ממכבי חיפה (24.44 שניות) ובמשחה ל-100 מטר חופשי בתוצאה של 52.95 שניות, אחרי איתן אורבך (52.59 שניות) ולפני מורן זומרפלד ממכבי נהריה (54.19 שניות).

### 1997

באליפות אירופה שנערכה בסביליה, ספרד באוגוסט 1997 סיים אזרד במקום שביעי במשחה שליחים 4x100 מטר חופשי ביחד עם יואב ברוק, ערן גרומי ואיתן אורבך בתוצאה של 3:23.10 דקות, כשחיין שני הוא קבע ב"זינוק שליחים" תוצאה של 51.66 שניות, במקום 20 במשחה ל-50 מטר חופשי תוצאה של 23.61 שניות ובמקום 21 במשחה ל-100 מטר חופשי תוצאה של 51.78 שניות. 

### 2000

באליפות אירופה שנערכה בהלסינקי, פינלנד ביולי 2000 סיים אזרד במקום שמיני במשחה שליחים 4x100 מטר חופשי ביחד עם איתן אורבך, טל שטריקר ויואב ברוק בתוצאה של 3:25.21 דקות. התוצאה שקבע בזינוק שליחים הייתה 50.86 שניות. בשלב המוקדמות הרביעייה הישראלית עלתה מהמקום השישי בתוצאה שחל 3:23.26 דקות, אלכסיי מנז'ולה שחה במקומו של שטריקר. התוצאה שקבע בזינוק שליחים הייתה 51.12 שניות. 

באולימפיאדת סידני (2000) סיים אזרד במקום 14 במשחה שליחים 4x100 מטר חופשי בשיא ישראלי של 3:22.06 דקות, ביחד עם מנצ'ולה, אורבך וברוק. התוצאה שקבע בזינוק שליחים הייתה 50.68 שניות.

שיאים אישים
-----------

### בריכת 25 יארד

* 50 יארד חופשי: 20.30 שניות
* 100 יארד חופשי: 43.97 שניות
* 200 יארד חופשי: 1:36.34 דקות
* 100 יארד גב: 48.92 שניות
* 200 יארד גב: 1:48.26 דקות

קישורים חיצוניים
----------------

* אורן אזרד, באתר olympedia.org
* אורן אזרד, באתר Swimrankings
* אורן אזרד (אורכב 04.03.2016 בארכיון Wayback Machine), באתר *sports123* (באנגלית)

|  משלחת ישראל לאולימפיאדת סידני (2000)  |
| --- |
| אתלטיקה **אתלטיקה** | אלכס אברבוך • כפיר גולן • גדעון יבלונקה • טומי כפרי • קונסטנטין מטוסביץ' • רוגל נחום • אלכסנדר פורחומובסקי • דני קרסנוב |
| ג'ודו **ג'ודו** | אורית בראון • אריק זאבי • גיל עופר |
| היאבקות **היאבקות** | מיכאל ביילין • יורי יבסייצ'יק • גוצ'ה ציציאשווילי |
| התעמלות אמנותית **התעמלות אמנותית** | אור טוקייב |
| סיף **סיף** | איילת אוחיון |
| קליעה **קליעה** | אלכסנדר דנילוב • גיא סטריק |
| קיאק **קיאק** | רועי ילין • ליאור כרמי • לריסה פסחוביץ' • רמי צור • מדליית ארד למיכאל קולגנוב מיכאל קולגנוב |
| שחייה **שחייה** | אורן אזרד • איתן אורבך • ורד בורוכובסקי • עדי ביכמן • יואב ברוק • יואב גת • מיקי חליקה • יואב מאירי • אלכסיי מנז'ולה • טל שטריקר |
| שיט **שיט** | עמית ענבר • מיכל היין • אלעד רונן • אלי צוקרמן • ענת פבריקנט • שני קדמי |
באלגברה, ה**מרכז** של מבנה אלגברי הוא תת-מבנה, הכולל את האיברים המתחלפים עם כל האיברים במבנה. מקובל לסמן את המרכז של מבנה G באות {\displaystyle \,Z(G)}, מן המלה הגרמנית Zentrum, או בצירוף {\displaystyle \ {\mbox{Cent}}(G)}. באופן הזה מתקבל תת-מבנה שהוא קומוטטיבי בפני עצמו ומשתלב באופן פשוט יחסית עם המבנה המקורי, וכך אפשר להכניס כלים המתאימים לסיטואציה קומוטטיבית, גם כאשר המבנה שאותו חוקרים אינו כזה.

בדרך כלל המרכז כולל את האיברים a המקיימים את התנאי ax=xa לכל x; זוהי ההגדרה עבור חבורות ועבור חוגים. ההבדל העיקרי בין שני המקרים אינו בהגדרה, אלא בתכונות הבסיסיות, המובילות לתפקידים השונים שיש למרכז בתורת החבורות ובתורת החוגים. המרכז של חבורה הוא תמיד תת-חבורה נורמלית, אך הוא עשוי להיות טריוויאלי. מאידך, המרכז של חוג כמעט תמיד אינו אידיאל, אבל הוא כולל לפחות את תת-החוג הנוצר על ידי היחידה (כאשר מדובר בחוג עם יחידה).

באלגברות לי ההגדרה שונה, ומתאימה למרכז של האלגברה העוטפת: {\displaystyle \ Z(L)=\{a\in L:[a,x]=0\ \forall x\in L\}}. שלא כמו במקרה האסוציאטיבי, המרכז הוא אידיאל של האלגברה L.

במבנים לא אסוציאטיביים, ובפרט באלגברות לא אסוציאטיביות, המרכז כולל רק איברים בגרעין, היינו איברים a שעבורם האסוציאטור מקיים {\displaystyle \ (a,x,y)=(x,a,y)=(x,y,a)=0} לכל x ו- y, ובנוסף שהם מתחלפים עם כל איבר באלגברה.